Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 232/12/2202	Galanta, 6.6.2012
EEČ : 2-17-126-2012

U Z N E S E N I E

Trestná vec:	obvinená XXXXX  
Prečin:	Útok na verejného činiteľa podľa § 323 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Galanta
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 29.03.2012 v čase asi o 10.30 hod. v rodinnom dome vo XXXXX XXXXX najskôr vulgárne nadávala privolaným príslušníkom polície, následne zobrala drevenú palicu, ktorou sa zahnala smerom na policajta XXXXX, ktorý ju zblokoval ľavou rukou a následne voči obvinenej použil donucovacie prostriedky, voči čomu kládla aktívny odpor, kopaním hryzením a pri nasadzovaní pút na jej ruky stiahla XXXXX na zem, ktorý si pri páde buchol hlavu o podlahu v oblasti spánkovej časti, čím utrpel povrchové poranenie hlavy a povrchové poranenie ľavej ruky s dobou liečenia od 29.03.2012 do 08.04.2012 bez práceneschopnosti.  

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením vyšetrovateľa Odboru kriminálnej polície Okresného riaditeľstva Policajného zboru XXXXX zo dňa 29.3.2012 bolo podľa § 199 ods. 1 Trestného poriadku začaté trestné stíhanie za prečin útok na verejného činiteľa podľa § 323 ods. 1 písm. a) Trestného zákona a uznesením vyšetrovateľa Odboru kriminálnej polície Okresného riaditeľstva Policajného zboru v Galante sp. zn. XXXXX zo dňa 30.3.2012  bolo podľa § 206 ods. 1 Trestného poriadku vznesené obvinenie XXXXX  pre prečin útok na verejného činiteľa podľa § 323 ods. 1 písm. a) Trestného zákona. 

Po preskúmaní spisového materiálu som dospel k záveru, že v predmetnej veci sú splnené zákonné podmienky na rozhodnutie o podmienečnom zastavení trestného stíhania podľa § 216 Tr. por., podľa ktorého je možné podmienečne zastaviť trestné stíhanie v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, ak obvinený s týmto postupom súhlasí, vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenie na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	V predmetnej veci sa obvinená XXXXX k  spáchaniu skutku v plnom rozsahu priznala a výslovne súhlasila s tým, aby prokurátor trestné stíhanie proti nej podmienečne zastavil. Svoj čin oľutovala. 

Skutkový stav bol okrem priznania obvinenej preukázaný aj výsluchmi svedkov XXXXX, XXXXX, XXXXX a XXXXX, obhliadkou miesta činu s fotodokumentáciou a lekárskymi správami. 

Poškodený XXXXX si nárok na náhradu škody podľa § 46 ods. 3 Trestného poriadku neuplatnil. 

	Podľa § 323 odsek 1 písm. a) Trestného zákona prečinu útok na verejného činiteľa podľa § 323 ods. 1 písm. a) Trestného zákona sa dopustí ten, kto použije násilie v úmysle pôsobiť na výkon právomoci verejného činiteľa. Potrestá sa odňatím slobody na jeden rok až päť rokov. 

	Obvinená nemá záznam v odpise registri trestov a ani v evidencii priestupkov. Zo správy z miesta bydliska vyplýva, že je konfliktnej povahy, má opakujúce koflikty so susedmi, avšak jej správanie nebolo prejednávané komisiou pre verejný poriadok a neboli jej uložené kárne opatrenia.    

	Vzhľadom na tieto skutočnosti som obvinenej podľa § 216 ods. 2 Tr. por. stanovil skúšobnú dobu v trvaní 18 mesiacov. Skúšobná doba sa začína právoplatnosťou tohto uznesenia.

	Pokiaľ obvinená v priebehu skúšobnej doby povedie riadny život, prokurátor rozhodne, že sa osvedčila. Inak sa rozhodne, a to aj počas skúšobnej doby, že sa v trestnom stíhaní pokračuje.
	
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor